Kyk: Groot skade na nóg oorstromings in KZNGroot skade is aan huise, paaie en ander infrastruktuur aangerig. (Foto: SA emergency reports/Twitter) Die KwaZulu-Natalse premier het Maandag self gebiede besoek wat die afgelope naweek opnuut onder swaar reën en oorstromings deurgeloop het. Sihle Zikalala is vergesel van verskeie LUR’e, asook die burgemeester van eThekwini, Mxolisi Kaunda. Volgens die premier is gebiede soos Durban se Bluff-gebied, uMdloti, La Mercy, Seatides en Tongaat veral swaar getref. “Ons het gesien die skade is geweldig groot,” het Zikalala tydens sy besoek gesê. KwaZulu-Natal Premier @sziks continue to assess damage done by recent #KZNFloods pic.twitter.com/8npHkVkl4r — KZN Provincial Gov (@kzngov) May 23, 2022 Groot skade is aan huise, paaie en ander infrastruktuur aangerig. Volgens Zikalala is een liggaam wel by die Phoenix-lykshuis ontvang en die oorsaak van die persoon se dood kan moontlik aan die oorstromings toegeskryf word. Die M4, wat in die vorige oorstromings reeds erg beskadig is, is nou selfs verder weggekalwe en die pad tussen La Mercy en Seatides is in hierdie stadium heeltemal onbegaanbaar weens ŉ beskadigde brug, sê die premier. KZN flood update: We just received this a few minutes ago…we are desperately in need of food items and blankets…please contact us on: [email protected] All the help would be much appreciated. pic.twitter.com/QWtxV02Sok — Drought Relief Projects & Humanitarian Relief 2022 (@Relief2020) May 22, 2022 Die DA het sedertdien gevra dat inligting oor noodbehuising in die provinsie dringend bekend gemaak word. Marlaine Nair, die DA se woordvoerder oor behuising in die provinsie, sê honderde mense woon steeds in gemeenskapsale nadat hulle weens die vorige oorstromings dakloos gelaat is. Die oorstromings in April het meer as 400 lewens geëis en sowat 40 000 mense is ontwortel. Die behuisingsprobleem word nou aansienlik vererger ná afloop van die hernieude oorstromings in die gebied. “Niemand weet wanneer die volgende swaar reën gaan uitsak nie. Dit is kritiek dat die KwaZulu-Natalse regering en sy departement van menslike nedersettings, onder leiding van LUR Jomo Sibiya, vinnig optree om ŉ onvolhoubare situasie te verhoed waar veels te veel mense vir te lank in gemeenskapsale wag,” sê Nair. Durban Rain pic.twitter.com/OX3f8bWrDr — TrafficSA (@TrafficSA) May 21, 2022 Die DA is veral bekommerd dat diegene wat reeds koopbewyse vir die bou van nuwe huise ontvang het, hul nuwe wonings op vloedvlaktes gaan bou. “Met oorstromings wat lyk of dit die nuwe sogenaamde normaal in ons provinsie gaan wees, gaan dít katastrofies wees en ons moet weet watter stappe gedoen word om dit te verhoed.” Nair sê ŉ proaktiewe benadering is nodig. Dit moet insluit ŉ assessering van oorstroomde gebiede sodat daar so gou moontlik voldoen kan word aan die behoeftes van diegene wat deur die oorstromings geraak is. #KZNFloods inspection ans assessment led by KwaZulu-Natal Premier @sziks accompanied by @KZNTransport MEC @kzncogta MEC and @eThekwiniM Mayor pic.twitter.com/OjzQ0KZzjA — KZN Provincial Gov (@kzngov) May 23, 2022 Die swaar reën het talle mense sonder krag of water gelaat en groot skade is aan huise en woonstelgeboue in veral die kusdorp Umdloti aangerig. Die weerdiens het wel gesê dat droër en warmer toestande vir die grootste gedeelte van die provinsie voorspel word.